තීන්දු ගැනීම ප්‍රමාදවී පවතින රාජ්‍ය සේවක ගැටලුවලට අදාළ ලිපිගොනු 215ක කටයුතු ඉතා ඉක්මනින් විසඳා අවසන් කිරීමේ තීන්දුව අලුතින් පත්වූ රාජ්‍ය සේවා කොමිසමේ පළමු රැස්වීමේදී ම ගන්නා බව රාජ්‍ය සේවා කොමිසමේ නව සභාපති ශ්‍රේෂ්ඨාධිකරණයේ හිටපු විනිසුරු, ජනාධිපති නීතීඥ සත්‍යා හෙට්ටිගේ මහතා දිනමිණට පැවැසීය.කොමිසමේ සියලු සාමාජිකයන් මේ සම්බන්ධයෙන් එකඟත්වය පළ කැර ඇතැයි ද හෙතෙම පැවැසීය.කොමිසමේ පළමු රැස්වීම අද (4) පස්වරුවේ පැවැත්වීමට නියමිත ය.ලක්ෂ දාහතරක් පමණ වන මෙරට රාජ්‍ය සේවකයන්ගේ පත්වීම්, උසස්වීම්, මාරුවීම් සහ විනයානුකූල ක්‍රියාමාර්ග ගැනීම සම්බන්ධයෙන් බලය පැවරී ඇති එකම ආයතනය වන රාජ්‍ය සේවා කොමිසමේ කටයුතු ඉතා කාර්යක්ෂම අන්දමින් සිදුකිරීමටත්, එමඟින් රාජ්‍ය සේවකයන්ට සාධාරණත්වය ඉටු කිරීමටත් නව කොමිසම අපේක්ෂා කරන බවද සභාපතිවරයා සඳහන් කරයි.කොළඹ නාවල පාරේ පිහිටි රාජ්‍ය සේවා කොමිසමේ ප්‍රධාන කාර්යාලයේදී සෙත් පිරිත් සජ්ඣායනා මධ්‍යයේ ඊයේ (3) පෙරවරුවේ වැඩ භාරගැනීමෙන් අනතුරුව දිනමිණට අදහස් දක්වමින් ඒ මහතා මේ බව පැවැසීය.